हादराव कर’ना जिउसानि सनदेरनाया बांनायनि थाखाय माखासे हादरसाफोरनि सोलोंथाइ फसंथानफोरजों लोगोसे आसाम हादरसानि सोलोंथाइ फसंथानफोरखौ बन्द खालामनाय जादों। बे कर’ना जिउसानि सनदेरनायनि थाखाय सोलोंथाइ बिथिङाव मोनसे गाज्रि इसारा नुजाथिनाय नुनो मोन्दों। दिनै बोसोरसे खावसे सम सोलोंथाइ फसंथानफोराव फरा फोरोंनाय आरो फरा सोलोंनाय खामानिया थाद’नो गोनां जानायाव गुदि फरायसालिनि उन्दै बैसोनि फरायसा-फरायसुलिफोरनि जिउआव मोनसे सानबोलाउरी सानखांनाय सफैनाय नुनो मोनो। नुनो मोननाय बादिब्ला फरायसा-फरायसुलिफोरा गोबाव सम फरायसालियाव थांनानै सोलोंथाइ लानायनिफ्राय गोजानाव थानांदों। बिदि थासारियाव गोबां अनजिमानि फरायसा-फरायसुलिफोरा फरायनाय हुदानि सायाव बानाय सोमजिनाय नुनो मोन्दों। कर’ना जिउसानि सनदेरनाय थासारिनि थाखाय मेट्रिक आरो हायारसेकेन्दारि आनजाद होगिरि फरायसा-फरायसुलिफोरनो सोलोंथाइ बोसोरा जेन गाज्रि जाया बिनि थाखाय सिगाङाव जानाय आनजादफोरनि नाम्बारफोरखौ लानानै उथ्रिसार होनो लानाय थिरांथा लादोंब्लाबो थांनाय बोसोराव सोलोंथायनि जेबो गियानखौनो मोनाखै फरायसा-फरायसुलिफोरा । सोरखारा दासान्दै फरायसा-फरायसुलिफोरखौ फरायसालियाव थांनानै फरा सोलोंनायनि बदल अनलाइन क्लास खालामनाय राहा खालामदोंब्लाबो बेयाव जाफुंसार जागोन होननानै बुंनो हाया। मानोना दाबो गोबां ओनसोलफोराव मबाइल फननि नेटवर्कनि आंखाल । बेजों लोगोसे दासिम गोबां नखराव स्मार्ट फन गैया। जाहोनाव माखासे अनजिमानि फरायसा-फरायसुलिफोरा अनलाइन क्लास लानायनिफ्राय गोजानाव थानांदों। दा कर’ना जिउसानि गिख्रंथाव थासारिखौ होबथानो थाखाय सोरखारा बेसेन नाङै भेकसिन होनायनि राहा खालामदोंब्लाबो बे कर’ना जिउसाजों सनदेरनाय बेरामा थाबैनो बुहुमनिफ्राय गैया जाया। बेखौ बयबो हमदांनो हाखायो । बे बेरामा गैया जानो गोबां बोसोर नांनो हागौ ! बिनिखायनो सोलोंथाइ बिफाना फरायसा-फरायसुलिफोरनि इयुन सोलोंथाइ जिउखौ नोजोर होनानै गिलुं थासारिखौ गोजान खालामनो थाखाय मोनसे गोजोर राहा लानायनि सायाव साननो गोनां जानानै फैदों।